Matrikulant dood buite skool gekry  Argieffoto (Foto: Kent Williamson) Die liggaam van ŉ matriekleerder is Sondag buite ŉ skool in Mokopane, Limpopo, gekry. Die 20-jarige leerder van Ben Hlogwane Secondary School het verskeie steekwonde opgedoen. Volgens die provinsiale onderwysdepartement het die leerder die naweek ŉ studie-kamp by die skool bygewoon waartydens leerders die geleentheid kry om by die skool te studeer sodat hulle gefokus kan bly ten einde hul uitslae te verbeter. Die leerder het glo Saterdag verdwyn en daar is sonder sukses na hom gesoek. Die oorledene is geïdentifiseer as Phillimon Mkomo. Kol. Malesela Ledwaba, polisiewoordvoerder, het gesê die voorlopige ondersoek dui op ŉ moontlikheid dat die slagoffer dalk op ŉ ander plek aangeval is en daarna na die skool gehardloop het waar hy ineengestort het. Dit is die tweede matrikulant in die provinsie wat in die afgelope week dood is. ŉ Leerder van Sekhukhune-Oos het die afgelope week verdrink en sy liggaam is Saterdag gevind. Mavhungu Lerule-Ramakhanya, provinsiale LUR vir onderwys, het haar medelye betuig met die leerders se families.